google/wiki40b huggingface dataset:
Tony Book

Plymouth

Da Book kom hjem fra Canada, ble han straks hentet til Plymouth der Malcolm Allison nå var manager. Etter 81 ligakamper for Plymouth fulgte han nok en gang med Allison til en ny klubb, denne gangen Manchester City som var inne i en storhetsperiode i klubbens historie. Allison var assistent til manager Joe Mercer som var skeptisk til Book, ettersom han var blitt 30 år. Mercer mente han ikke var noe å satse på, men ble overtalt av Allison til å prøve Book i forsvaret. Argumentet Allison brukte, var at Mercer selv hadde blomstret opp etter overgangen fra Everton til Arsenal da Mercer va blitt 32 år gammel.

Som spiller

Og Book blomstret også opp i Manchester-klubben. Allerede etter en sesong ble han valgt til lagkaptein, og ble av den grunn bare kalt skip av sine lagkamerater. I sin første sesong som kaptein ledet han Manchester City til ligamesterskapet i 1967-68. En skadet akilles gjorde at han måtte stå over de første fire månedene av sesongen etter, men var tilbake tidsnok til å lede klubben fram til FA-cupseier i 1969.
Året etter vant Manchester City både Cupvinnercupen og ligacupen. Dette var første gangen en engelsk klubb vant både et hjemlig og europeisk trofé samme år. Han er til dags dato den mest suksessfulle kapteinen for Manchester City, med fire vunnede troféer. I 1974 la han opp som spiller etter 242 ligakamper og fire mål.

Som manager

Etter en kort periode i 1973 som midlertidig manager i Manchester City, fikk han jobben som assisterende manager under Ron Saunders, som ble ansatt som manager sommeren 1974. Saunders fikk sparken etter bare et halvt år i jobben, og Book tok nå over som manager. 
En av hans første kamper som sjef var den beryktede kampen mot by-rival Manchester United hvor Denis Law, som året før hadde spilt for United, scoret 1-0 målet til City med et hælspark. Dette startet et forferdelig leven på stadion, som ble invadert av sinte United-supportere og jublende City-supportere. Målet betydde at det ikke lenger fantes noen teoretisk mulighet for United å beholde plassen i den øverste divisjonen, og at nedrykk nå var en realitet.
Men Manchester City var inne i en av sine beste perioder, og vant i 1976 ligacupen, noe som gjorde at Book ble den første personen som vant ligacupen både som spiller og manager. Book fortsatte som manager til 1979 da han ble erstattet av sin tidligere mentor Malcolm Allison, og hadde diverse andre funksjoner for klubben fram til 1997.

Ærespresident

Tony Book er nå pensjonist, men er innehaver av to æresbevisninger. Den ene er ærespresident i Manchester City, og den andre er som livstidspresident i Manchester Citys supporterklubb.
Sipahi

Sipahi (eller spahi, sepahi eller spakh; fra tyrkisk sipahi, opprinnelig fra persisk سپاهی, sepâhi) var opprinnelig den fremste av de seks besoldede rytterkorps («kapikulu») som ble oppsatt av den osmanske statskassen. Navnet gikk over til å bli benyttet til alle slike korps, og senere alle uregelbundne rytterenheter.

Osmanske sipahi

Det osmanske rikets sipahier var oftest etniske tyrkere. De bar som regel tunge rustninger og våpen, men de benyttet også pil og buer samt letthåndterlige sverd. Lederne for disse kavalerier bar turbaner med sammenflettede kjeder i stedet for hjelmer. Dette gav en bedre hodebeskyttelse enn vanlige stridshjelmer.
Det engelske uttrykket sepoy kommer av spahi, fra persisk via urdu.
I Libya benyttet italienerne lett kavaleri kalt spahi årene 1912–1942.
Arendals kristelige student- og gymnasiastlag

Arendals kristelige student og gymnasiastlag ble opprettet i Arendal i 1931. Laget var underlagt Norges kristelige student og gymnasiastlag. Denne lagsbevegelsen hadde som formål å samle kristne studenter og skoleungdom for å styrke og utdype deres åndelige liv og spre det kristne budskap. Arendals kristelige student og gymnasiastlag arrangerte bl.a. bibelstudier. Laget skiftet navn i 1953 til Arendal kristelige skolelag.

Arkivet

Arkivet etter Arendals kristelige student og gymnasiastlag befinner seg på Aust-Agder museum og arkiv i Arendal. Arkivet inneholder korrespondanse, møtebøker, regnskapsbøker og noen foto.
Ken Follett

Liv og virke

Follett flyttet til London med familien da han var ti år gammel, og utviklet tidlig interesse for å lese bøker. Selv om han ikke var spesielt interessert i skolegang, begynte han etter hvert på University College London hvor han studerte filosofi. 
Etter endt utdanning jobbet han i noen år som journalist, først tilbake i Cardiff, så i London. Han fant ikke nok utfordring der, så han beveget seg etter hvert over i forlagsbransjen. Det var mens han jobbet som redaktør i et forlag han begynte å skrive sine første bøker. Til å begynne med var forfatterskapet en hobby, han skrev på kveldene og i helgene. Suksessen kom gradvis, men med utgivelsen av Nålen i 1978 fikk han sitt store gjennombrudd. Follett har selv sagt, i forbindelse med et intervju med Oprah Winfrey, at han skrev ti bøker før hans store gjennombrudd Nålen ble utgitt. Etter dette har alle bøkene hans vært bestselgere og flere av dem har også blitt filmet. Han anslår selv at han har solgt ca. 90 millioner bøker på verdensbasis.
Hans bok A World without End var i 2008 vanskelig å oppdrive, selv i England.
I 2018 ble han utnevnt til kommandør (CBE) av Order of the British Empire for sin litterære innsats og veldedige virke.
Olje for mat

Olje for mat-programmet ble igangsatt av FN i 1996, og ga Irak tillatelse til å selge olje på verdensmarkedet i bytte for mat, medisin o.l.  Formålet med dette var å hjelpe den irakiske regjeringen med å gi innbyggerne i landet det absolutt nødvendige til tross for de økonomiske sanksjonene landet var pålagt etter den første Gulfkrigen.
Mange støttet dette programmet, og håpet at det ville hjelpe innbyggerne i Irak, men det var også noen som kritiserte det – spesielt etter at regimet til Saddam Hussein opphørte – og påstod at den irakiske regjeringen beholdt pengene som oljesalget førte med seg for seg selv.  Det var også noen som påstod at denne korrupsjonen inkluderte andre lands regjeringer, i tillegg til høyt plasserte personer innad i FN.
I desember 2004 måtte FNs generalsekretær Kofi Annan tåle kraftig kritikk etter å ha latt sin sønn motta betaling fra et sveitsisk firma som vant en lukrativ kontrakt ifm. dette programmet.
Begna (Sør-Aurdal)

Begna er ei grend i Begnadalen og en grunnkrets i Sør-Aurdal kommune i Oppland.
Veidele mellom Europavei 16 og Austsidevegen ved Haugsrud bru og vei på østsiden av elva som går sørover sørover inn mot industriområdet og boligfelt, og nordover til veidele til Europavei 16 ved Tollefsrud og deretter ved Garthus og Fønhus.

Næringsliv

Begna Bruk på østsiden av elva er et større sagbruk. På østsiden av elva ligger også Nordre Haugsrud som er Vest-Opplands største skogseiendom. Skogsarealet måler hele 50 000 mål, eller 50km². Også nabogården Søre Haugsrud er betydelig og er Valdres største gård målt i innmark. Totalarealet på denne gårdens innmark er 350 mål.
Chun Mee

Chun Mee (kinesisk: 珍眉茶, pinyin: Zhēnméi chá) er en populær grønn te fra Kina.
Chun Mee er kraftig med en lett røksmak og i det hele mer syrlig og mindre søt enn andre grønne teer. Den ble opprinnelig kun dyrket i provinsen Jiangxi men dyrkes nå også i andre provinser, som i Anhui og i Zhejiang. Den betegnes gjerne som 9371.
Ordet Chun Mee betyr «kostelige øyenbryn». Teen fikk det navnet fordi man mente at bladene minnet om små øyenbryn.
Chun mee-te er blitt gransket sammen med Assam Bukial-te for å lære om infusjonsgradden av kaffein.
Perikope

Perikope (gresk περικοπή, «avsnitt, utsnitt»; fra  peri «omkring» og kope «utsnitt»; koptein «avskære») er i den kristne kirke betegnelse for bestemte avsnitt av bibelteksten bestemt for opplesning. 
Noen ganger kan leseteksten være sammenføyninger. En perikope bestående av passasjer fra forskjellige deler av en av Bibelens bøker, eller fra forskjellige deler av Bibelen, och sammankoblet til en eneste lesetekst, kalles en sammenlenkning eller sammensatt lesning.

Bakgrunn i jødedommen

Allerede ved den jødiske gudstjeneste var det forordnet opplesning av bestemte skriftavsnitt, dels fra Loven (de såkalte parasjer), dels fra de profetiske skrifter (haftarer).

Historikk i den vestlige kristenhet

I den kristne menighet overtok man denne jødiske skikk, men tilføyde til de to gammeltestamentlige avsnitt to nytestamentlige, ett fra de nytestamentlige brev og ett fra evangeliene. Brevavsnittet fikk snart navnet «epistelen», evangelieavsnittet «evangeliet». Til tider ble brukt et avsnitt fra Apostlenes gjerninger; dette ble gjerne kalt «lektien». 
På 400-tallet begynte man i Roma å gi perikoper mer fasthet, idet de forskjellige skrifter henvises til forskjellige tider av kirkeåret, og under pave Gregor den store utviklet det hele seg til at hver søn- og festdag fikk sitt bestemte «Evangelium» og sin «Epistel». 
Det ble utarbeidet manuskripter, ofte illuminerte, som kalles perikoper, som oppsetter de perikoper (ofte bare evangelieperikopen) som var fordret for messefeiringene gjennom året. Særlige eksempler på slike, begge ottonske, er Henrik IIs perikopebok og Salzburgperikopene.
Senere ga Tridentinerkonsilet innenfor den katolske kirke en bestemt og enda nøyere fortegnelse over de perikoper som skulle anvendes. 
Martin Luther holdt seg med noen justeringer til den vante orden som hadde funnet sin form siden Karl den stores dager, og de lutherske kirker har dermed i alt vesentlig holdt på de gamle perikoper, likesom den anglikanske kirke. Men de reformerte brøt med den gamle perikoperekke og ved gudstjenesten - Huldrych Zwingli (1484-1531) begrunnet det med at perikopesystemet sperret for en autentisk tilgang til skriften, og Jean Calvin (1509-1564) mente at man burde bryte opp med stadige tematiske hensyn etter hvor i året man var (lectio selecta-tradisjonen) og forstanderen i stedet skulle lese kontinuerlig (lectio continua) i passe lange stykker og følgelig preke kontinuerlig. Med tiden skulle dette føre til at presten så temmelig hadde fritt tekstvalg. 
I den norske kirke ble det foreskrevet, senere snarere anbefalt, hvilke av dagens foreskrevne perikope skulle være prekentekst. En slik «perikopetvang» som utstrekker seg også til tema for prekenen har vært vanlig i en rekke lutherske kirker. Fastleggelsen av prekentekstene varierer slik at man over noen år får vekslet mellom dagens perikoper. En egen tekstbok med søndagens lese- og prekentekster foreligger, den som er blitt gjeldende siden advent 2011 er en frukt av den siste gudstjenestereformen i Den norske kirke.
Lofotrådet

Lofotrådet er et interkommunalt samarbeidsorgan og regionråd for kommunene Flakstad, Moskenes, Røst, Vestvågøy, Værøy og Vågan i Lofoten. Den politiske ledelsen i rådet er sammensatt av kommunenes ordførere. Rådmannsutvalget består av kommunenes rådmenn. Arbeidsutvalget består av ordførerne og lederen for rådmannsutvalget.
Helleristningene ved Kalnes

Helleristningene ved Kalnes er et felt med jordbruksristninger fra bronsealderen ved Kalnes jordbruksskole i Sarpsborg, Østfold. 
Feltet består av ca. 50 enkeltfigurer. De mest framtredende er skipsfigurene, som er ganske særpregede. Mange av dem er ganske detaljert utført. Mannskapet er ikke avbildet som de vanlige mannskapsstrekene, de er enkeltindivider som sitter på toftene og holder padleårene over hodet. Forøvrig er det mer vanlige figurer som fotsåler, solsymboler, dyr og skålgroper. 
Feltet er skiltet og tilrettelagt for funksjonshemmede av Østfold fylkeskommune.
På svaberget ovenfor og øst for ristningene ligger to gravhauger fra jernalderen. Vest for feltet ble det i 2004 gravet ut en mannsgrav under flat mark fra 800-tallet, med sverd og skjoldbule.
Hunehals

Hunehals (tidligere også: Hunæ hals) var et slott og en forsvarborg beliggende høyt oppe på en klippe i Halland syd for innløpet til det som senere skulle bli Kungsbacka by. 
Hunehals ble – med hjelp av Norges konge – befestet av Valdemar Seiers sønnesønn, greve Jakob av Halland omkring 1287, etter at han var dømt fredløs som medvirkende til mordet på Erik Klipping. Hunehals ble heretter et av de fredløses faste støttepunkter. Hunehals omtales ofte under krigen mellom Danmark og Norge på 12- og 1300tallet, men forsvinner deretter ut av kildene. Greve Jakob oppførte siden også Varberg festning.

Arkeologi

I sommeren 1933 ble det foretatt arkeologiske undersøkelser av området, hvor man fant spor i form av tegl og store sten etter Jakob av Hallands borg. Borgens ytre forsvarsverk besto av jord og oppe på voldene hadde stått palisader av tre.
Pelsdyrallergi

Pelsdyrallergi kalles også hundeallergi og katteallergi m.m. og er en atopisk allergiform. Pelsdyrallergi er en allergisk reaksjon som oppstår når menneske kommer i kontakt med hunder og andre pelsdyrs allergener. Allergi er imidlertid ingen sykdom, men rett og slett en måte å reagere på. Allergi kan imidlertid utløse en rekke sykdommer og mange ulike plager.

Årsak

Det er fortsatt uklart hva som er årsaken til allergi, men allergiske reaksjoner utløses av en defekt/mistolkning i kroppens immunforsvar, som har som formål å gjøre oss immune mot smitte. Det immunologiske systemet er således spesialisert på å oppdage og uskadeliggjøre fremmede stoffer, en beskyttelse vi trenger for å forsvare oss mot bakterier, virus, innvollsormer og andre parasitter og ulike fremmedstoffer som kan skade oss. Problemet er at dette systemet mangler intelligens, så det kan ikke skille mellom skadelige og uskadelige fremmedstoffer. Symptomene iverksettes gjennom kompliserte serier av biokjemiske reaksjoner som utløses av immunreaksjonen. Allergiske reaksjoner opptrer når det av forskjellige grunner lages mye antistoffer (av familien IgE).
Man reagerer på pelsdyrs allergener, som er proteiner som finnes i talgkjertlene og sitter ved hårroten og faller av sammen med hårene, men er man først allerisk kan (vil) man også reagere på dyrets spytt og urin, som også inneholder slike allergener.

Symptomer

Symptomene på pelsdyrallergi viser seg gjerne først i øyne, nese eller lunger i form av kløe, rennende nese og tiltetting av luftveiene. Alvorlig vedvarende allergi kan utvikle seg til sykdommer som høysnue og astma. Eksem kan også forverres av pelsdyrallergi.

Allergivennlige pelsdyr

Pelsdyrallergi er som regel rettet mot alle arter pelsdyr, herunder også alle hunderaser og katteraser, siden alle hunder og katter produserer allergener – også nakenhunder og nakenkatter. Det finnes således ingen allergirene/frie pelsdyr. Hovedallergenet, som heter Can d 1, er funnet i hudceller, hår, serum, spytt, og urin hos alle pelsdyr. Det er også funnet hos alle undersøkte hunderaser, og det er like stor variasjon på mengden allergen hos forskjellige individer som det er mellom forskjellige raser. Problemet er også i like stor grad relatert til andre arter, f.eks. katter, marsvin, hester, krøtter osv. Om dyra er små eller store har heller ingen betydning.

Råd

Det beste rådet man kan gi en allergiker er å holde seg langt unna alle typer pelsdyr, herunder også alt og alle som har vært i kontakt med slike dyr. Om man allikevel kommer i kontakt med pelsdyr eller ting disse dyrene har vært i kontakt med, så gå å vask deg med det samme – før du gnir deg i øynene eller lignende.
Vil man anskaffe hund eller katt og er usikker med hensyn allergi, bør man rådføre seg med en lege først, og siden teste grundig ut hva man tåler og ikke tåler. Man må imidlertid være klar over at slike tester ofte ikke er nøyaktige nok til å fastslå med sikkerhet at man ikke får en allergisk reaksjon. En allergi kan oppstå momentant eller etter flere måneder.
Gymnocerina

Utseende

En middelsstor, bred, mattsvart trebukk, noen ganger er kroppen dekket av gulaktig bestøvning. Antennene er ganske tynne og betydelig kortere enn kroppen. Pronotum er mye bredere enn langt, med en kraftig tann på hver sidekant. Dekkvingene er svært brede, "skuldrene" litt utstående, hver dekkvinge med en blankt svart "vorte" nær roten, denne er svart også om resten av kroppen er dekket av bestøvning.

Utbredelse

Arten er kjent fra det nordvestlige Brasil, Fransk Guyana og Ecuador.
MilitærTeknikk

MilitærTeknikk - The Scandinavian Military Magazine er eid av Forsvars- og sikkerhetsindustriens forening (FSi) og utgis av Norsk Militærteknisk Forlag. Magasinet publiserer informasjon og faglige artikler av interesse for Forsvars- og sikkerhets industrien. Magasinet utkommer hovedsakelig på engelsk.
MilitærTeknikk ble første gang utgitt i 1995. Ansvarlig redaktør er Bjørn Domaas Josefsen.
Ylva Hedlund

Annet

Ylva Hedlund er datter til skøyteløperen Göthe Hedlund som deltok i vinter-OL 1948 med bronse på 5 000 meter og i vinter-OL 1952.
Ruotger

Ruotger av Trier, eller Rudgar av Trier, Routger av Trier (født rundt 880; død 27. januar 931 i Trier) var fra 916 til 923 erkekansler for Vestfrankerriket, fra 925 til 931 kansler for Østfrankerriket og fra 915 til 931 erkebiskop av Trier.

Bakgrunn

Ruotger stammet fra en lothringisk adelsfamilie, muligens fra regionen nord for Metz, rundt Thionville. Intet om hans liv er kjent før han ble elevert til erkebiskop av Trier i 915. Hans forgjenger, Radbod, døde den 30. mars det året.

Erkebiskop, og kansler

Det er sannsynlig at Ruotger ble valgt til erkebiskop i et fritt valg i Triers generalkapittel. 
I 916 ble han halt til å fylle kanslerembedet for den vestfrankiske konge Karl III, og det bekledte han til 923. Han ble i perioden en sentral aktør i Lothringen-politikken. Høydepunktet for hans virksomhet var edsavleggelsen av Traktaten i Bonn (921).
Den østfrankiske kong Henrik I hadde i 925 forent Lorraine med Østfrankerriket. i 927 er det historisk belegg for at Ruotger var erkekansler for det østfrankiske rike. 
Etter at de ødeleggende innfall av normannere og ungarer var det hans kirkelige oppgave å gjenoppbygge og reorganisere erkebispedømmet Trier. Rundt 927 innkalte han til en provinsialsynode, med deltakere av de høyere klerikere i erkebispedømmet, av suffraganbiskopene av Metz, Toul og Verdun, og ytterligere klerikere fra hele metropolitanområdet. 
Erkebiskopen gav sine klerikere en samling av rettsbestemmelser - canones - som skulle være lov og rettesnor for alle geistliges embedsutførelse. Denne kirkerettssamlingen holdt seg tett til kapitularet gitt i sin tid av erkebiskop Radulf av Bourges (840-866). 
I brever til sine klerikere ble denne rettesnoren konsekvent og fast etablert. 
Erkebiskop Rudgar undertegnet mange leie- og forpaktningsavtaler med sine vasaller og andre, som for eksempel i 928 en prekarie- eller landleieavtale med hertug Giselbert av Lothringen (Gislebert de Lotharingie) i Burgen ved Mosel. 
Rudgar døde 27. januar 931 og fikk sin grav i et kapell ved siden av den trierske stiftskirke St. Paulin.
Polyoptilus

Utseende

Middelsstore, slanke, trebukk-lignende bladbiller. Antennene er tynne, hodet med runde, utstående fasettøyne. Pronotum er rundet, lengre enn bredt, bredest et stykke foran midten, mye smalere enn dekkvingene, som er jevnbrede og har markerte "skuldre". Bakbeina er ikke påfallende forstørret.

Levevis

Disse billene lever på planter.

Utbredelse

Slekten er vidt utbredt i Australia der den er kjent fra alle delstater bortsett fra Tasmania.
General Agreement on Trade in Services

General Agreement on Trade in Services (GATS) er en av traktatene som er inkludert i WTO. Vilkårene i traktaten ble formulert i uruguayrunden og var inkludert i Marrakesh-avtalen som ble signert den 15. april 1994. Traktaten trådte i kraft fra 1. januar 1995. Formålet med traktaten er å utvide det multilaterale handelssystemet til servicenæringen på samme måte som General Agreement on Tariffs and Trade (GATT) hadde åpnet for økt internasjonal handel. Alle medlemmer i WTO har signert GATS. WTO prinsippet Most favoured nation (MFN) gjelder også for GATS. Medlemmer kan få midlertidige unntak fra prinsippet.
Hyen Idrettslag

Hyen Idrettslag (Hyen IL) er et fleridrettslag fra Hyen i Gloppen kommune. Laget ble stiftet i 1906, og har gjennom årene hatt tilbud sentrert rundt hovedidrettene friidrett og langrenn. Idrettslaget har senere også hatt en aktiv fotballgruppe. 
Idrettslagets mest kjente profiler er brødrene Morten Aa Djupvik, landslagstrener for Norges A-landslag i langrenn og den noe yngre langrennsløperen Roger Aa Djupvik.

Historie

På 2000-tallet slo langrennsgruppa i Hyen IL seg sammen med Fjellhug/Vereide IL til Fjellhug/Vereide Hyen IL. Laget har stilt stafettlag under NM, og på den måten utnyttet ferdighetene til både Oddbjørn Hjelmeset og Roger Aa Djupvik, med gode plasseringer som resultat.

Anlegg

Idrettslaget har bygget Hyen stadion i forbindelse med Hyen skole. Idrettshallen ved skolen nyttes til lagets treninger på kveldstid.
Laget nytter i tillegg det storslagne naturen i dalførene med en rekke oppkjørte skiløyper.

Arrangement

I en årrekke har idrettslagene Brodd IL fra Rygg og Hyen IL og hatt en årlig pokalkamp i friidrett.
I forbindelse med det årlige arrangementet Friluftshelga i Hyen står idrettslaget for Hyen Triathlon.
Paridactus

Utseende

Middelsstore trebukker med lange antenner (gjerne betydelig lengre enn kroppen). På farge er de gjerne lyst grå- eller brunaktige med svarte flekker.

Utbredelse

Slekten er utbredt i Afrika (kjent fra Kenya, Kamerun og Mosambik).
Horst Dohm isstadion

Beliggenhet

Stadionet finnes i Fritz Wildung Strasse 9, i umiddelbar nærhet til Wilmersdorf sommerbad og Wilmersdorf stadion.
Svedmyra tunnelbanestasjon

Svedmyra tunnelbanestasjon er en stasjon på Stockholms tunnelbane. Til tross for navnet ligger den ikke i bydelen Svedmyra, men i Stureby.
Stasjonen trafikkeres av T-bane 1 (grønn linje) og ligger mellom stasjonene Sockenplan og Stureby.
Svedmyra ble innviet 9. september 1951 som stasjon nummer 15. Den har en utendørs plattform.
Hallingdal tingrett

Hallingdal tingrett er en førsteinstansdomstol i Borgarting lagdømme og dekker kommunene i Hallingdal; Flå, Nes, Gol, Hemsedal, Ål og Hol i Buskerud fylke. Domstolen ligger på Nesbyen.
Sorenskriver er Stein Arne Vedde, i tillegg er det én dommerfullmektig.